
E L Ő T E R J E S Z T É S
Hulladékgazdálkodási közszolgáltatással kapcsolatos törvényességi felhívás megtárgyalására

Tisztelt Képviselő-testület !

A Jász-Nagykun-Szolnok Megyei Kormányhivatal törvényességi felhívással élt, tekintettel arra, hogy Martfű Város Önkormányzata 2013. július 24. napjától nem rendelkezik érvényes hulladékszállítási körszolgáltatási szerződéssel.

(A törvényességi felhívást előterjesztésemhez mellékelem.)

A hulladékszállítási közszolgáltatással kapcsolatban városunkban kialakult helyzetről, a megtett intézkedésekről a Képviselő-testületet és a képviselőket folyamatosan tájékoztattam, melyeket most előterjesztésemben az alábbiak szerint foglalom össze:
Az Országgyűlés 2012. november 26-i ülésnapján fogadta el 2013. január 1-jei hatályba lépéssel a hulladékról szóló 2012. évi CLXXXV. törvényt. (továbbiakban hulladéktörvény)

A hulladéktörvényben foglaltak végrehajtása érdekében a városban a közszolgáltatást végző Remondis Hulladékgazdálkodási Kft-vel, valamint a Remondis Szolnok Zrt. vezetőivel november és december hónapban három alkalommal egyeztető megbeszélést folytattunk.

A Remondis Hulladékgazdálkodási Kft. tájékoztatott arról, hogy az Önkormányzat rendeletében megállapított alacsony díjtételek komoly veszteséget okoznak számukra, illetve a társaság 2013. évben befejezi a közszolgáltatási tevékenységét.

Ajánlatot tettek arra, hogy a városban a közszolgáltatást a Remondis Szolnok Zrt. folytatni tudná, amennyiben a lakossági díjtételeket emelnénk (kb. 30 %-kal) vagy ezen bevétel kiesést az önkormányzat kompenzálná.

Az ajánlatot megvizsgálva tájékoztattam a Remondis Szolnok Zrt. vezetőit, hogy lakossági díjtétel emelésre nincs törvényes lehetőség, az önkormányzati kompenzációra pedig nincs költségvetési fedezet.

Ennek eredményeként a Remondis Hulladékgazdálkodási Kft. 2013. január 23-án érkezett levelében – 6 hónapos felmondási idővel  - a közszolgáltatást felmondta. 

A hulladéktörvény akkor hatályos rendelkezései szerint (Htv.33.§. (3) bekezdés) a települési önkormányzat a közszolgáltatás ellátása érdekében közbeszerzési eljárást indít, mely eljárásban kizárólag hulladékgazdálkodási közszolgáltatási engedéllyel és OHÜ (Országos Hulladékgazdálkodási Ügynökség) által kiadott minősítéssel rendelkező gazdálkodó szervezet vehet részt. Az OHÜ minősítést a törvény hatályba lépését követő 6 hónapon belül kellett volna megszereznie a gazdálkodó szervezeteknek. 

Az átmeneti rendelkezések az OHÜ minősítéssel nem rendelkező szervezet esetében a közszolgáltatási szerződés megkötését abban az esetben tette volna lehetővé, ha a gazdálkodó szervezet tevékenységét 2012. január 1-je és 2013. június 30-a között kezdte meg, illetve kezdi meg (Htv. 90. §. (6) bek.). 

Tekintettel arra, hogy az OHÜ minősítésekkel kapcsolatos eljárások a jogszabályi rendelkezések hiánya miatt nem indultak meg, illetve térségünkben egyetlen olyan szolgáltató volt, mely 2012. január 1-jét követően kezdte meg tevékenységét (VETICOM Kft. Vezseny), azonban hulladékgazdálkodási engedélye városunkra nem terjed ki, így nyilvánvalóvá vált, hogy a közbeszerzési eljárás elindításának nincs értelme, csak fölösleges költségekbe sodorná önkormányzatunkat. 
Az OHÜ minősítéssel kapcsolatos szabályokat a 2013. július 12-én hatályba lépett 2013. évi CXXV. törvénnyel fogadta el az Országgyűlés.

Így egyetlen lehetőség kínálkozott a probléma mielőbbi megoldására, hogy a 2013. január 1-jén megalakult önkormányzati kft. tevékenységi körét bővítve, a hulladékszállítás feltételeinek megteremtése mellett a Kft. lássa el a feladatot. 

A Polgármesteri Hivatal szakapparátusa a feladat megszervezéséhez hozzá kezdett, de a felmondási idő lejártáig mind a tárgyi feltételek megteremtésére (szállító járművek, gyűjtőedényzetek beszerzésének közbeszerzési eljárási kötelezettsége, a telephely kialakítása, megfelelő szakértelemmel és képesítéssel rendelkező személy – személyek - bevonása) mind pedig a hulladék gazdálkodási engedély megszerzésére már nem állt elegendő idő rendelkezésünkre. 
Ezen idő alatt is azonban többször kezdeményeztem a Remondis Hulladékgazdálkodási Kft-nél (2013. április 1-től Kunhulladék Kft.) egyeztetéseket, több levelet is írtam annak reményében, hogy a Kft. az engedélyek megszerzéséig a közszolgáltatást ellátja. Ezen próbálkozások sajnos nem vezettek eredményre. Utolsó ilyen próbálkozásunk 2013. július 17-én volt.
2013. május 28-án levélben fordultam a Vidékfejlesztési Minisztérium Államtitkárához, jelezve a városunkban kialakult helyzetet, melyre 2013. július 15-én kaptam választ, azonban a helyzet megoldásában ez nem jelentett segítséget. Dr. Rácz András helyettes államtitkár úr arról tájékoztatott, hogy a közelmúltban hatályba lépett 2013. évi CXXV. törvény és az akkor még T/11721.sz. – Közszolgáltatásról szóló - törvényjavaslat nyújt megoldást a problémánkra. (Az előterjesztéshez mellékelem mindkét levelet.)

Így került sor arra, hogy a 2013. július 26-án megjelent, a nem rendszeres hulladékszállítás szabályairól és az ennek során eljáró állami szervek kijelöléséről szóló 292/2013.(VII.26.) Kormányrendelet alapján a Megyei Katasztrófavédelmi Igazgatóság ideiglenes ellátásra a Remondis Szolnok Zrt-t jelölte ki.
2013. szeptember 15-ig nem lehetséges új közszolgáltatási szerződés megkötése sem „külső” szolgáltatóval, sem az önkormányzat nonprofit kft-jével.

Jelenleg ideiglenes ellátás keretében a hulladékgazdálkodási közszolgáltatást a Remondis Szolnok Zrt. elvégzi a közszolgáltatásról szóló 2013. évi CXXXIV. törvény 1. §-ának (3) bekezdése és a 292/2013.(VII.26.) Kormányrendelet alapján, tehát nem áll fenn jogsértő állapot, vagy mulasztásban megnyilvánuló törvénysértés.

Az ideiglenes szolgáltató kijelölése a Jász-Nagykun-Szolnok Megyei Katasztrófavédelmi Igazgatóság 463-20/2013./Hat. számú határozata szerint az új közszolgáltatási szerződés megkötéséig, de legfeljebb 2014. április 30-ig szól, a közszolgáltatási törvény (2013. évi CXXXIV. tv.)  1. §-ának (7) bekezdésében foglalt jogszabálynak megfelelően.

Ennél rövidebb határidőt (2013. szeptember 15.) a Kormányhivatal nem állapíthat meg.

Természetesen az önkormányzatunk és a város érdeke az, hogy a lehetséges legrövidebb idő alatt saját feladatellátásba vegyük a közszolgáltatást. Ennek érdekében minden intézkedést – azonnali határidővel – megteszünk. 
2013. augusztus 15-én rendkívüli testületi ülést tartottunk és határozatokat hoztunk közbeszerzések kiírásáról.

Befejezéséhez közeledik a székhely, a telephely, a fekete-fehér öltöző kialakítása, amelyek birtokában a telephely engedélyezési eljárást megindítjuk.

Folyamatban vannak – szintén sürgősséggel – a hulladékgazdálkodási engedély kiadása egyéb feltételeinek létrehozása is. 
E folyamatok gyors és sikeres lebonyolítása után nyomban benyújtjuk az engedély iránti kérelmünket. 
A Jász-Nagykun-Szolnok Megyei Kormányhivatallal folyamatosan kapcsolatban álltunk, kértünk és kaptunk segítséget a probléma megfelelő segítéséhez (mellékelem a június 18-án érkezett tájékoztatót).
Tisztelt Képviselő-testület !

A fentiek alapján álláspontom szerint a Képviselő-testület nem követett el törvénysértést a hulladékszállítási közszolgáltatásban kialakult helyzet során.

Az, hogy az önkormányzat nem rendelkezik érvényes közszolgáltatási szerződéssel, nem róható fel a Képviselő-testületnek, és nem állapítható meg mulasztása sem.

Kérem, hogy az előterjesztést, és a határozati javaslatot szíveskedjenek megtárgyalni, és a törvényességi felhívással kapcsolatos álláspontját a Képviselő-testület alakítsa ki. 

Martfű, 2013. augusztus 21.









Dr. Kiss Edit 

Határozati javaslat:

Martfű Város Önkormányzatának Képviselő-testülete

……./2013.(VIII.29.) Ö. határozat

Hulladékgazdálkodási közszolgáltatással kapcsolatos törvényességi felhívás megtárgyalásáról

Martfű Város Önkormányzatának Képviselő-testülete 2013. augusztus 29-i rendkívüli ülésén érdemben megtárgyalta a Jász-Nagykun-Szolnok Megyei Kormányhivatal „Martfű hulladékszállítási közszolgáltatási szerződéssel kapcsolatos törvényességi felhívás” tárgyú JNB/06/00629/2013. számú törvényességi felhívását és a következő határozatot hozta:

1. A Képviselő-testület nem ért egyet azzal, hogy mulasztásban megnyilvánuló jogsértés volna megállapítható a terhére amiatt, hogy 2013. július 24-én megszűnt az addig érvényes hulladékgazdálkodási közszolgáltatási szerződés és új szerződés nem jött létre más közszolgáltatásra feljogosított szervezettel.
2. A Képviselő-testület 2013. szeptember 15-ig nem tud eleget tenni feladat ellátási kötelezettségének, tekintettel a hulladékgazdálkodási engedélyezési eljárás jogszabályokban rögzített ügyintézési határidőire. 
3. A Képviselő-testület kötelezi magát, hogy a lehetséges legrövidebb időn belül, de legfeljebb a Jász-Nagykun-Szolnok Megyei Katasztrófavédelmi Igazgatóság 463-20/2013/HAT. számú határozatában foglalt határidőig, 2014. április 30-ig kialakítja a Martfűi Városfejlesztési, Ingatlankezelői és Hulladékgazdálkodási Nonprofit Kft-nél a hulladékgazdálkodási közszolgáltatási engedély megszervezésének törvényes feltételeit és a közszolgáltatásra szerződést köt. 

Erről értesülnek: 

1. Jász-Nagykun-Szolnok Megyei Kormányhivatal Szolnok

2. Valamennyi képviselő helyben

